A húsvéti sonkából készített gluténmentes sonkás kiflit az egész családunk imádja. A nagymamám az ő nagymamájától tanulta a receptet. Évről-évre a családban minden húsvétkor ez kerül az asztalra. Tudom, hogy furcsa, de előfordul, hogy karácsonykor és akár még a születésnapok alkalmával is ezt esszük. Egyetlen hátránya, hogy elég macerás elkészíteni, de ha együtt csináljuk, akkor élvezetesebb a munka. Gyerekeket is be lehet vonni a készítésbe. Én is sokszor csináltam gyermekkoromban. Nem nagyon lehet elrontani. Ha megmaradt egy darab a húsvéti sonkából, akkor mindenképpen érdemes kipróbálni.

Hozzávalók

4 db gluténmentes kifli vagy 2 db gluténmentes bagett

30 dkg füstölt sonka

30 g vaj

Elkészítés

A füstölt, kötözött sonkát egy nappal az elkészítés előtt beáztatom egy kevés vízbe. Erre azért van szükség mert a sonka általában elég sós és így kevésbe lesz az.

Egy fazékban addig főzöm a sonkát, amíg annyira meg nem puhul, hogy rostjaira szét nem lehet szedni. Amíg fő a sonka a kiflit/bagettet kis, kb. 10 cm-es darabokra vágom. Egy kiskanállal a kiflik belsejét kikaparom és egy tálba teszem. Kis alagutacskákat készítek. A kaparásnál vigyázni kell, hogy ne sértsük meg a kifli szélét csak a belsejét szedjük ki. A kiskanál mindkét oldalát szoktam használni ehhez a művelethez.

Ha megfőtt a sonka, hozzáadom a kiflibélhez és apró darabokra szedem (késsel is fel lehet vágni). Két merőkanálnyit merek a sonkaléből és egy botmixerrel (húsdarálóval még jobb) összedolgozom a sonkát és a kiflibelet. Nem kell teljesen simára aprítani, jó ha marad benne néhány sonka szál. A zsírosabb részeket viszont érdemes alaposan leturmixolni. A végén még kézzel is át szoktam gyúrni a masszát egy kicsit, majd a kiskanállal visszatöltöm az alagutakba a sonkás tölteléket.

Miután az összes kiflit megtöltöttem, kivajazok egy tepsit. Megvajazom a kifliket is szépen egyenként és egymás mellé állítom őket a tepsibe. A tetejére még egy kis vajat teszek, majd barnára, ropogósra sütöm a sütőben. Tormába tunkolva szoktuk enni.

Ha a sonkát szeretnéd egy kicsit feldobni, akkor próbáld meg hagymás chutneyval elkészíteni.